送李大夫管勾太平宫居袁州
作者：孔武仲
朝代：宋

paragraphs: 康定慶曆披羣英，公爲布衣歌太平。
熙寧元豐王道興，公作太守逢休明。
四十年間走四海，崛然不肯干公卿。
峨峨正議天柱壯，皎皎素節冰壺清。
胸中慨慷外間易，年高未見白髪生。
罷節巴陵歸意銳，奈何去就不敢輕。
馳歸天寵乞閒避，諸郎惜祿猶屢爭。
毅然不與兒女計，飛章丹扆論赤誠。
明朝果得琳宫去，匡廬山色遥相迎。
玉溪氣象自瀟灑，新磨古鏡當霄橫。
修篁萬竿飽霜雪，枯棋一局酒滿觥。
時邀賓朋叙野史，間擁雪鶴登岩扃。
妄排丹鼎夜不寐，邂逅黄金燒可成。
未應謝傅入滄海，行見盧敖朝玉京。